

**Ob svetovnem dnevu učiteljev: cenimo glas učiteljev**

*5. oktober je dan, posvečen učiteljem, vzgojiteljem, predavateljem in vsem drugim pedagoškim delavcem, ki opravljajo neposredno vzgojno-izobraževalno delo. Pomembno je, da se osredotočimo na izzive, s katerim se učitelji srečujejo – od preobremenjenosti do hitrih družbenih in tehnoloških sprememb. Kljub temu z veliko mero zavzetosti in ljubezni do svojega poklica opravljajo svoje delo. Zato je prav, da jih spoštujemo, podpiramo in cenimo za njihov neprecenljiv prispevek k družbi.*

Svetovni dan učiteljev, ki ga obeležujemo 5. oktobra, je priložnost, da se zahvalimo učiteljem za njihovo izjemno delo in poslanstvo, ki ga opravljajo v naši družbi. Učitelji niso zgolj pedagoški delavci, temveč oblikovalci prihodnosti, saj s svojo predanostjo, potrpežljivostjo in strokovnostjo vplivajo na mlade generacije, ki bodo oblikovale svet jutrišnjega dne. V času hitrih družbenih in tehnoloških sprememb so učitelji tisti, ki otroke pripravljajo na prihodnost, v kateri bodo morali biti prilagodljivi, ustvarjalni in sposobni kritičnega mišljenja.

Letos svetovni praznik vseh učiteljev, vzgojiteljev in drugih pedagoških delavcev, ki opravljajo neposredno vzgojno-izobraževalno delo, poteka pod geslom

**Na poti k novi socialni pogodbi na področju izobraževanja**

Učitelji imajo ključno vlogo pri oblikovanju prihodnosti, saj vzgajajo učence in spodbujajo napredek v izobraževanju. Da bi v celoti izkoristili potencial učiteljev, je ključnega pomena, da se njihov glas sliši in ceni v procesih odločanja, ki vplivajo na njihov poklic. Praznovanje svetovnega dne učiteljev leta 2024 bo posvečeno poudarjanju, kako pomembno je prisluhniti učiteljem in upoštevati njihove poglede, da bi rešili njihove težave ter cenili in uporabili njihovo strokovno znanje in prispevek k izobraževanju.

Svetovni dan učiteljev bo obeležen s skupnim dogodkom, ki ga organizirajo UNESCO v sodelovanju z mednarodno organizacijo dela International Labour Organization (ILO), UNICEF in mednarodni sindikat Education International, in bo potekal 4. 10. 2024. Dogodek bo poudaril pomembnost vključevanja učiteljevih mnenj v izobraževalne politike in zagotavljanje podpornega okolja za njihov strokovni razvoj. Na dogodku bo tudi govora o potrebi po novi socialni pogodbi v izobraževanju, kjer bodo učitelji iz dvorane in z vsega sveta delili svoje izkušnje in predloge za izboljšanje politik in praks.

Več informacij o dogodku se nahaja na spletni strani, dostopni v angleškem jeziku: <https://www.unesco.org/en/days/teachers>.

Tudi v **Sloveniji svetovni dan učiteljev obeležimo s slavnostno podelitvijo nagrad Republike Slovenije na področju šolstva**, ki se podeljujejo vse od leta 1966. Gre za najvišje državne nagrade na področju šolstva. Sprva so se imenovale Žagarjeve nagrade, pod sedanjim imenom pa jih poznamo od leta 1994. Nagrade se podeljujejo za najvišje dosežke, ki pomembno prispevajo k razvoju pedagoške prakse in teorije ter kakovostnemu izobraževanju, utrjujejo varstvo človekovih pravic in temeljnih svoboščin v vzgoji in izobraževanju, omogočajo pozitivne vzgojne vplive šole ter spodbujajo humanizacijo odnosov v šoli.

Z namenom, da bi se več mladih odločilo za učiteljski in vzgojiteljski poklic, bo ministrstvo s sodelavci, enako kot lansko leto, predstavljalo učiteljski poklic na sejmu **Informativa 2025**, ki bo potekal **17. in** **18. januarja 2025** na **Gospodarskem razstavišču v Ljubljani**. Med drugim bodo tam prisotni tudi strokovni delavci s področja vzgoje in izobraževanja, ki s svojim izjemnim delom, predanostjo in zgledom dokazujejo, kako pomembno delo in vlogo opravljajo učitelji.

Ob svetovnem dnevu učiteljev smo na ministrstvu pripravili **kratek vpogled v stanje na področju učiteljskega poklica**, opremljenega s podatki Statističnega urada Republike Slovenije ([Podatkovna baza SiStat](https://pxweb.stat.si/sistat/sl/Podrocja/Index/192/izobrazevanje)) iz preteklega šolskega leta, ter mednarodno primerjalne podatke iz najnovejše OECD publikacije **Pogled na izobraževanje** ([Education at a Glance - OECD](https://www.oecd.org/education/education-at-a-glance/)), ki je bila objavljena 10. 9. 2024.

**Slovenski učitelji, vzgojitelji in predavatelji v šolskem letu 2023/24**

V **vrtcih** je bilo v preteklem šolskem letu zaposlenih **12.440** **vzgojiteljev** **in vzgojiteljev – pomočnikov vzgojiteljev**, od tega 11.664 oziroma 93,8 % v javnih in 776 oziroma 6,2 % v zasebnih vrtcih. Velika večina, 12.101 oziroma **97,3 %**, jih je bilo ženskega spola.

V **osnovnih šolah** je poučevalo **18.824 učiteljev**, od teh v zasebnih šolah manj kot 1 %. Delež žensk je bil nižji kot v vrtcih, in sicer **88,3 %** oziroma 16.630 učiteljic.

**Srednješolskih učiteljev** je bilo **6.490**, v zasebnih šolah je poučevalo 4,3 % teh. Med vsemi je bilo v preteklem šolskem letu **66,6 %** učiteljic.

V **višjih strokovnih šolah** je bilo zaposlenih **302 predavateljev**. Višja ko je raven izobraževanja, nižji je delež žensk ­- na višješolski ravni ta znaša **55 %.**

*Slika 1: Deleži učiteljev po ravneh (vir podatkov: SURS)*

**Število učencev na učitelja se razlikuje med ravnmi izobraževanja**

V Sloveniji je število učencev na učitelja pod povprečjem OECD na primarni ravni in nižji sekundarni ravni (osnovna šola) in nad povprečjem na višji sekundarni ravni (srednja šola). V povprečju OECD je v primarnem izobraževanju 14 učencev na učitelja, v nižjem sekundarnem izobraževanju 13 učencev na učitelja in prav tako v višjem sekundarnem izobraževanju (13 učencev na učitelja). V Sloveniji je 10 učencev na učitelja v primarnem in nižjem sekundarnem izobraževanju (združen podatek zaradi drugačne organizacije, enovito primarno in nižje sekundarno izobraževanje v osnovni šoli) in 14 učencev na učitelja v višjem sekundarnem izobraževanju[[1]](#footnote-1).

**S staranjem učiteljske populacije se soočajo skoraj vsi izobraževalni sistemi**

V naslednjih letih bo potrebno nadomestiti velik delež učiteljev, zato ministrstvo spremlja demografska gibanja in potrebe v sistemu vzgoje in izobraževanja ter pripravlja ukrepe za ohranjanje zaposlenih v učiteljskem poklicu s spremembami na področju kariernega razvoja, izboljševanjem pogojev dela, privabljanjem novih kandidatov, aktivnostmi za zviševanje ugleda in privlačnosti poklica ter iskanjem dodatnih rešitev za zagotavljanje zadostnega kadra v vzgoji in izobraževanju.

V Sloveniji podatki o starostni strukturi kažejo, da je najnižji delež **starih 50 let ali več** na predšolski vzgoji, in sicer manj kot četrtina (22 %), med osnovnošolskimi učitelji je takih skoraj ena tretjina (31%), med srednješolskimi skoraj polovica (49 %) in 61 % med višješolskimi predavatelji. Delež mlajših od 30 let je še vedno nizek, vendar se v zadnjih letih povečuje.

*Slika 2: Starostna struktura po ravneh (vir podatkov: SURS)*

**Najvišja dosežena stopnja izobrazbe**

Zakon določa, da morajo imeti vzgojitelji izobrazbo ustrezne smeri, pridobljeno po študijskih programih za pridobitev izobrazbe najmanj prve stopnje, vzgojitelj predšolskih otrok – pomočnik vzgojitelja pa najmanj srednješolsko izobrazbo: 43,4 % jih ima srednješolsko izobrazbo, 43,7 % visokošolsko izobrazbo prve stopnje, 12,9 % pa najmanj visokošolsko izobrazbo druge stopnje.

Osnovnošolski učitelji morajo imeti izobrazbo ustrezne smeri, pridobljeno po študijskih programih za pridobitev izobrazbe druge stopnje, drugi učitelj v prvem razredu pa ima lahko tudi izobrazbo, pridobljeno s študijskim programom za pridobitev izobrazbe prve stopnje: izobrazbo najmanj druge stopnje si je pridobilo 78,6 % učiteljev, izobrazbo prve stopnje 20 % učiteljev, 1,7 % učiteljev pa ima najmanj srednješolsko izobrazbo.

Za učitelje v srednješolskem izobraževanju zakon predpisuje različne stopnje izobrazbe - učitelji splošnoizobraževalnih predmetov morajo imeti izobrazbo ustrezne smeri, pridobljeno po študijskih programih za pridobitev izobrazbe druge stopnje, učitelj strokovnoteoretičnih predmetov najmanj prve stopnje, učitelji praktičnega pouka pa najmanj srednjo strokovno izobrazbo ustrezne smeri. Med srednješolskimi učitelji je 81,4 % učiteljev, ki so si pridobili izobrazbo najmanj druge stopnje (med temi 9,5 % s pridobljeno tretjo stopnjo), 14,5 % s prvo stopnjo in 4,1 % s srednješolsko izobrazbo.

Predavatelji v višji strokovni šoli morajo imeti ustrezno izobrazbo, pridobljeno po študijskih programih za pridobitev izobrazbe najmanj druge stopnje. Le-to je pridobilo 94,7 % predavateljev (34,8 % ima pridobljeno izobrazbo tretje stopnje), 4,6 % ima pridobljeno izobrazbo prve stopnje, 1 % pa srednješolsko izobrazbo.

*Slika 3: Izobrazbena struktura (vir podatkov: SURS)*

**Delovni čas zaposlitve**

Večina učiteljev, vzgojiteljev in predavateljev je zaposlenih za polni delovni čas: na področju predšolske vzgoje je ta delež 96,7 %, v osnovnošolskem izobraževanju 94,9 %, v srednješolskem izobraževanju 91,1 %, nekoliko nižji je delež v višjih strokovnih šolah, saj je za polni delovni čas zaposlenih 78,9 % predavateljev.

**Plače slovenskih učiteljev v mednarodnih primerjavah**

**Povprečna letna dejansko izplačana plača učitelja/vzgojitelja pod povprečjem OECD**

Povprečna letna dejansko izplačana plača v pariteti kupne moči (PKM) iz leta 2023 pokaže, da so slovenski učitelji v osnovnih (primarna raven: 48.497 USD in nižja sekundarna raven: 49.350 USD v PKM) in srednjih šolah (višja sekundarna raven(splošni program): 51.071 USD v PKM) ter vzgojitelji v vrtcih (pred-primarna raven: 35.497 USD v PKM) pod povprečjem OECD (primarna raven: 54.052 USD v PKM, nižja sekundarna raven: 56.462USD v PKM, višja sekundarna raven:59.978 USD v PKM, pred-primarna raven: 46.4765 USD v PKM).

*Slika 4: letne povprečne dejansko izplačane plače učiteljev (z dodatki), starih od 25 do 64 let), Slovenija in povprečje OECD, po ravneh izobraževanja, USD v paritetah kupne moči.*

**Izplačane plače učiteljev/vzgojiteljev glede na plače terciarno izobraženih oseb, v starosti od 25 do 64 let v povprečju nižje**

V državah OECD ostajajo dejansko izplačane plače učiteljev (2022) v povprečju nižje glede na povprečne plače terciarno izobraženih oseb z zaposlitvijo za polni delovni čas, v starosti od 25 do 64 let. V Sloveniji je v letu 2022 dejansko izplačana plača učiteljev v prvem in drugem obdobju (primarni ravni) ravni znašala 88 % povprečne plače terciarno izobraževanih oseb z zaposlitvijo za polni delovni čas (OECD 81 %), v tretjem vzgojno-izobraževalnem obdobju (nižji sekundarni ravni) v osnovni šoli 89% (OECD 84 %) plača učitelja v gimnaziji (višji sekundarni ravni) 92% nižja (OECD 88 %). Na predšolski ravni je v Sloveniji v letu 202 povprečna izplačana plača vzgojitelja dosegla 64 % povprečne plače terciarno izobraženega z zaposlitvijo za polni delovni čas (OECD: Ni podatka). (EAG 2024, tabela D3.3)

*Slika 5: Dejansko izplačana plača učitelja/vzgojitelja v Sloveniji v primerjavi s plačo polno zaposlenega delavca s terciarno izobrazbo, 2022*

**Napredovanje učiteljev v nazive**

S spremembam Pravilnika o napredovanjih zaposlenih v VIZ v nazive v letih 2020, 2022 in 2023 se je bistveno povečalo število strokovnih delavcev v vzgoji in izobraževanju, ki so napredovali v naziv in s tem pridobili višje plačne razrede.

*Slika 6: Število strokovnih delavcev v vzgoji in izobraževanju, ki so napredovali v naziv mentor, svetovalec ali svetnik, po letih*

1. Vir: Education at Glance 2023, Tabela D2.2, 2022 [↑](#footnote-ref-1)